讀高帝紀
作者：周紫芝
朝代：宋

paragraphs: 始皇坑儒生，秦室遂顛覆。
取冠溺其中，何乃踵前躅。
亭長初秦民，秦事鑒已熟。
事有異取舎，安用自窘束。
方從豐沛豪，起逐中原鹿。
君王自神武，将士豈局促。
當時分漢茅，素行甚汚辱。
屠沽與刀筆，雜然非一族。
叔孫晚見推，韓彭旋烹戮。
一弛復一張，往往如轉軸。
高皇躬獨斷，此理深照燭。
英風渺何之，遺事空簡牘。